கோ. நாச்சியார்

கோவிந்தப்ப நாச்சியார் (G Nachiyar) இந்தியாவைச் சேர்ந்த ஒரு கண் மருத்துவர். அரவிந்த் கண் பராமரிப்பு அமைப்பின் இணை நிறுவனர் என்றும் அறியப்படுகிறார். 1940ஆம் ஆண்டு செப்டம்பர் மாதம் 15ஆம் தேதியன்று பிறந்தார். மனிதவளத் துறையின் இயக்குநர் ஓய்வு பெற்றவராகவும், தமிழ்நாட்டின் மதுரையில் உள்ள அரவிந்த் கண் மருத்துவமனைகள் மற்றும் முதுகலை கண் மருத்துவ நிறுவனத்தின் துணைத் தலைவராகவும் பணியாற்றுகிறார்.

இளமைக்காலம்
நாச்சியார் 1962 ஆம் ஆண்டு சென்னைப் பல்கலைக்கழகத்தில் பட்டம் பெற்றார். 1969 ஆம் ஆண்டு மதுரை மருத்துவக் கல்லூரியில் கண் மருத்துவத்தில் முதுகலைப் பட்டம் பெற்றார். சிகாகோவின் இல்லினாய்சு பல்கலைக்கழகத்தில் கண் நோயியலில் மேலும் நிபுணத்துவம் பெற்றார். மேலும் மாசசூசெட்சின் பாசுடனில் உள்ள ஆர்வார்டு மருத்துவப் பள்ளியில் மருத்துவம் அல்லாத உறுப்பினர் தகுதியை முடித்தார்.

தொழில்
மதுரை மருத்துவக் கல்லூரியில் உதவிப் பேராசிரியராக தனது வாழ்க்கையைத் தொடங்கினார்.  உயர்தர, மலிவு விலையில் கண் பராமரிப்பு மூலம் தவிர்க்கக்கூடிய குருட்டுத்தன்மையை அகற்றும் நோக்கத்துடன் 1976 ஆம் ஆண்டு அரவிந்த் கண் மருத்துவமனையை நிறுவிய கோவல் அறக்கட்டளையின் நிறுவன உறுப்பினர்களில் ஒருவரானார்

நடுத்தர அளவிலான கண் மருத்துவ பணியாளர் திட்டத்தை உருவாக்குவதில் நாச்சியார் முக்கிய பங்கு வகித்தார். இத்திட்டம் கண் பராமரிப்பில் கட்டமைக்கப்பட்ட பயிற்சி மூலம் கிராமப்புறங்களைச் சேர்ந்த பெண்களுக்கு அதிகாரம் அளிக்கும் திட்டமாகும். நரம்பியல்-கண் மருத்துவம் மற்றும் கண்புரை நோய் துறைகளுக்கு தலைமை தாங்கினார். கண் மருத்துவர்களுக்கான இந்தியாவின் முதல் நுண் அறுவை சிகிச்சை பயிற்சித் திட்டத்தைத் தொடங்கினார். மேலும் தொலைதூரப் பகுதிகளில் கண் சிகிச்சையை வழங்க சமூக நல முகாம்களை ஒருங்கிணைத்தார்.

இவரது தலைமையின் கீழ், அரவிந்த் 14 மருத்துவமனைகள், நூற்றுக்கும் மேற்பட்ட பார்வை மையங்கள் மற்றும் ஆரோலேப் மற்றும் இலாய்கோ போன்ற நிறுவனங்களின் வலையமைப்பாக விரிவடைந்தார். 2011 ஆம் ஆண்டில் மருத்துவப் பணியிலிருந்து ஓய்வு பெற்ற பிறகு, ஆரோஃபார்மில் கரிம விவசாயத்தை நிர்வகிப்பதோடு, அரவிந்தின் வளர்ச்சிக்கும்  தொடர்ந்து பங்களித்து வருகிறார்.

வெளியீடுகளும் பங்களிப்பும்
நாச்சியார் பதினாறுக்கும் மேற்பட்ட புத்தகங்களை எழுதி பங்களித்துள்ளார்.  கண்களுக்குள் உள்ளகக் கட்டிகளில் பார்வைத் துறை குறைபாடுகள் (1980), கண் உடற்கூறியல் (1986), மற்றும்நரம்பியல் கண்மருத்துவம்: முதுகலைப் பட்டதாரிகளுக்கான ஒரு கையேடு (1995) ஆகியவை இவர் எழுதி வெளியிட்டுள்ள நூல்களில் அடங்கும். தொடர்புடைய கண் மருத்துவப் பணியாளர்களுக்கான கல்வி கையேடுகளைத் திருத்தி 55 எண்ணிக்கைக்கும் மேற்பட்ட ஆராய்ச்சிக் கட்டுரைகளை வெளியிட்டார்.

தமிழ்நாடு கண் மருத்துவ சங்கத்தின் தலைவர் மற்றும் மனோன்மணியம் சுந்தரனார் பல்கலைக்கழகத்தின் சிண்டிகேட் உறுப்பினர் உட்பட பல்வேறு நிறுவனங்களில் தலைமைப் பொறுப்புகளை வகித்துள்ளார். இந்திய நரம்பியல் சங்க இதழின் ஆலோசனை ஆசிரியராகவும், நோயாளி கல்வி இதழான கண்ணொளியின் நிர்வாக ஆசிரியராகவும் இருந்தார்.

விருதுகள்
இந்திய அரசாங்கத்தின் பத்மசிறீ விருது (2024) 
வாழ்நாள் சாதனையாளர் - சென்டர் ஃபார் சைட்டு, ஐ போகசு 2018

மேற்கோள்கள்

பகுப்பு:1940 பிறப்புகள்
பகுப்பு:வாழும் மக்கள்
பகுப்பு:தமிழ்நாட்டு மருத்துவர்கள்
பகுப்பு:பத்மசிறீ விருது பெற்ற மருத்துவத்துறையினர்
பகுப்பு:இந்தியப் பெண் அறிவியலாளர்கள்